הוועדה המשותפת לוועדת החוץ והביטחון ולוועדת החוקה, חוק ומשפט לבחינת הצורך להכריז על מצב חירום, כנסת 19, פרוטוקול מספר 3, 2013-12-10 14:00

אריה מכלוף דרעי: אנחנו מתחילים את הישיבה.

אריה מכלוף דרעי: בפעם האחרונה שהתכנסנו הארכנו את זה בחצי שנה כשהמגמה היתה ברורה שזה לא יהפוך להיות איזה רוטינה שכל חצי שנה מתכנסים אלא אנחנו רוצים לסיים את הפרק הזה.

אריה מכלוף דרעי: לא שחשבנו לפני חצי שנה שגומרים את הכול אבל חשבנו שתהיה התקדמות מאוד משמעותית.

אריה מכלוף דרעי: יש לנו למעשה שתי חזיתות: חזית אחת היא חזית הממשלה.

אריה מכלוף דרעי: כמה הממשלה מצליחה לחוקק ולשנות.

אריה מכלוף דרעי: אחר כך יש גם את עבודת הכנסת כשאני מודע לזה שגם כשהממשלה מצליחה יש לנו איזשהו פקק בכנסת.

אריה מכלוף דרעי: לא בכל הוועדות העבודה נעשית בקצב הרצוי.

אריה מכלוף דרעי: לפני שנתחיל, קודם כל באמת הרבה תודה לחבר הכנסת מיכאלי ולצוות שמשתדל.

אריה מכלוף דרעי: הם התכנסו מספר פעמים והם מנסים לקדם, לזרז, לעבוד על זה.

אריה מכלוף דרעי: אני חייב לומר לכם את דעתי האישית, נשמע אחר כך את החברים.

אריה מכלוף דרעי: אני לא מרוצה מההתקדמות.

אריה מכלוף דרעי: אתמול ניסיתי לברר מבחינה משפטית.

אריה מכלוף דרעי: אי-אפשר להשאיר את המצב ללא חקיקה, ללא צווי החירום האלה.

אריה מכלוף דרעי: אבל אין שום עניין סתם לכנס את הוועדה לעוד איזה חוק, עוד תקנה או איזושהי התקדמות.

אריה מכלוף דרעי: לפי מה שהספקתי - נשמע היום יותר - אני לא רואה כאן איזושהי עבודה רצינית או שלוקחים את זה מאוד ברצינות.

אריה מכלוף דרעי: יש אומנם משרד ממשלתי אחד שצריך להזכיר שעושה את עבודתו שבאמת התקדם יפה.

אריה מכלוף דרעי: אם אני לא טועה, משרד הבריאות.

אריה מכלוף דרעי: אברהם, לא?

אברהם מיכאלי: משרד הבריאות דווקא לא.

אריה מכלוף דרעי: סליחה, דווקא לא.

אריה מכלוף דרעי: עוד מעט נשמע את המשרדים.

אריה מכלוף דרעי: אני היום לא הולך להאריך באופן אוטומטי את חצי השנה.

אריה מכלוף דרעי: אני אומר לכם, את המינימום של המינימום שהחוק מחייב אותנו כדי לא להשאיר איזשהו כאוס.

אריה מכלוף דרעי: אני רוצה שמזכיר הממשלה והממשלה ייתנו לנו תוכנית ברורה ומסודרת.

אריה מכלוף דרעי: נעשה גם עם יושב-ראש הכנסת ועם יושבי-ראש הוועדות.

אריה מכלוף דרעי: אנחנו רוצים לוח זמנים ברור איך מסיימים את הפרק הזה פעם אחת ולתמיד.

אריה מכלוף דרעי: זהו, מדינת ישראל לא צריכה להתנהל לפי צווי חירום, בטח לא ברוב רובם של החוקים שהם מיותרים.

אריה מכלוף דרעי: אין אולי מספיק נכונות ומודעות לעשות את זה.

אריה מכלוף דרעי: אברהם, קודם אתה תדבר ואחר כך נשמע את המשרדים ואת החברים.

אברהם מיכאלי: אדוני היושב-ראש, אין טעם לחזור על ההיסטוריה של העבודה שלנו בוועדה המשותפת.

אברהם מיכאלי: אני חושב שניסיון של ארבע השנים האחרונות מראה שכשרוצים מתקדמים.

אברהם מיכאלי: זה נכון שכשמנקים שולחן בסוף מגיעים לנושאים היותר בעייתיים ויותר רגישים ואז קשה להתמודד איתם.

אברהם מיכאלי: אבל התחושה שלי, ואני חושב שהצוות המשפטי שמלווה גם מסכים איתי בזה, היא שאין מספיק תשומת לב במשרדים השונים שעדיין נותרה אצלם כמות גדולה של צווים לתת לזה סדר עדיפות עליון אפילו.

אברהם מיכאלי: הם לא מבינים, הם חושבים שזה יגיע עוד שלושה חודשים, עוד חצי שנה, עוד שנה, ואוטומטית יאריכו להם.

אברהם מיכאלי: אנחנו לא עד כדי כך לא אחראים שנשאיר את המדינה ללא אותם צווים כי על-פי הצווים האלה הם מפעילים את המשק בכמה וכמה מאוד חשובים עכשיו.

אברהם מיכאלי: השרים כנראה גם לא קלטו את המסרים שהעברנו אליהם כמה פעמים במכתבים ברורים.

אברהם מיכאלי: ביקשנו מהם לפנות את הצוותים השונים במשרד לצורך המטרה הזו כי אחרת לא יהיו להם הצווים האלה והם יישארו בלי הצווים האלו.

אברהם מיכאלי: הם לא קלטו את המסר.

אברהם מיכאלי: לכן, אדוני היושב-ראש, אני חושב שתפקידנו כרגע, בשפה לא יפה, הוא לזעזע את השרים ואת הממשלה כולה כך שהם ידעו שהם יישארו בלי הצווים האלה אם הם יעשו מאיתנו צחוק - יכנסו את הוועדה והכנסת תאשר את זה באופן אוטומטי.

אברהם מיכאלי: אני כבר לא מדבר על זה שהבג"צ בסוף עלול שוב להיכנס לתמונה.

אברהם מיכאלי: אני לא עושה את זה בשביל בג"צ.

אברהם מיכאלי: אני חושב שאסור לנו שהכנסת תהיה פה איזה חותמת גומי להארכת מצב חירום במדינה ללא כל סיבה.

אברהם מיכאלי: לגבי המשרדים - הגשנו פה טבלה ואין טעם להתחיל לקרוא פה אחד לאחד.

אברהם מיכאלי: אבל כמובן שנשמע את המשרדים ואת ההתייחסות שלהם.

אברהם מיכאלי: יש משרדים שבמאמץ העליון שהם עשו הם הביאו למצב שהם הגיעו עד לכנסת.

אברהם מיכאלי: הם הביאו לנו תקנות, הביאו לנו תזכירי חוק שוועדת שרים אישרה אותם אפילו.

אברהם מיכאלי: כמו שאמרת, אנחנו נתמודד עם הבעיה בכנסת ואני מקווה שבעזרת השם גם ראשי הוועדות יפעילו את הוועדות בצורה הרבה יותר קצבית, אולי יותר ועדות משנה.

אברהם מיכאלי: אנחנו כתבנו גם להם מכתבים.

אברהם מיכאלי: הכי הרבה צווים נשארו אצל משרד הבריאות כי היה להם גם הכי הרבה קודם.

אברהם מיכאלי: הם פתרו, אני לא אומר שהם לא עשו כלום חלילה.

אברהם מיכאלי: אבל אני אמרתי בישיבה הקודמת פה לחברים שהגיעו משרד הבריאות.

אברהם מיכאלי: אני יודע שהשרה היא מאוד מסורה והיא מאוד מאוד רוצה לשנות דברים במשרד.

אברהם מיכאלי: אם היא לא תבין שזה חשוב היא גם לא תיתן לזה גם סדר עדיפות עוד חצי שנה או עוד שנה אפילו אם נאריך להם.

אריה מכלוף דרעי: בכנסת זה הרבה יותר חמור מהממשלה.

אריה מכלוף דרעי: אם ביולי 2013 היו בממשלה 46 חוקים ובכנסת 8, היום בממשלה יש 33 ובכנסת יש 21.

אריה מכלוף דרעי: פירושו של דבר שבכנסת לא התקדמנו באחד.

אריה מכלוף דרעי: תוסיף 8 ל-13, לימדו אותנו שזה 21.

אריה מכלוף דרעי: לא התקדמנו באחד.

אריה מכלוף דרעי: אז עם כל הכבוד, הפקידים מתביישים מאיתנו, אבל הם יגידו לנו: טול קורה מבין עיניך.

אריה מכלוף דרעי: לפני שאתם צועקים עלינו, אתם בכנסת לא עושים אפילו דבר אחד.

אריה מכלוף דרעי: אני רואה שמהנהנים בראש.

אברהם מיכאלי: יש להם את הקלף הזה לטעון מולנו.

אריה מכלוף דרעי: זה האמת.

אברהם מיכאלי: הם אמרו לי שהחוק הכי חשוב הוא בוועדת החוקה, ופה אנחנו יודעים שבפורום הזה אין בעיה להגיד, זה הפקודה למניעת טרור.

אריה מכלוף דרעי: נכון, מ-2011 לא התקדמנו שום דבר.

אברהם מיכאלי: כן.

אברהם מיכאלי: שם היתה בעיה ובגלל הבחירות זה נדחה ועכשיו עשינו רציפות.

אברהם מיכאלי: אדוני היושב-ראש, אנחנו נפעיל את הלחץ גם על הכנסת במקביל.

אברהם מיכאלי: כולנו נצטרך להכניס את עצמנו ואת משרדי הממשלה ללוח זמנים כפי שאתה אומר ושהזמן הזה יהיה כמה שפחות כי אחרת הם יחשבו שיש להם עוד זמן וזה יהיה עוד חצי שנה, עוד שנה, ולא יעשו את מה שצריך לעשות.

אברהם מיכאלי: אפשר להתחיל עם ההתייחסות של כל משרד ומשרד לגבי מה הוא לא עשה כדי שנוכל גם לקבל מהם.

אברהם מיכאלי: ביקשתי מהם בישיבה האחרונה שהיתה לפני שלושה-ארבעה ימים שאולי הם יביאו חדשות נכון להיום.

עפר שלח: אריה, השאלה היא מה האלטרנטיבה שלנו?

אברהם מיכאלי: את זה הם מנצלים.

עפר שלח: לכן, אני אומר.

עפר שלח: השאלה היא האם יש לנו אלטרנטיבה או לא כי אנחנו הרי נגיד את הדברים שלנו.

עפר שלח: אנחנו יכולים להגיד שזו פעם אחרונה עשרים פעם.

עפר שלח: השאלה היא האם יש לנו איזושהי אלטרנטיבה שמייצרת יותר לחץ מהמצב הקיים.

עידו בן יצחק: אנחנו דיברנו בימים האחרונים על מה עוד הוועדה יכולה לעשות.

עידו בן יצחק: יש לנו תוכניות לפנות גם דרך יושב-ראש הכנסת כדי ליצור את הלחץ על הוועדות.

עידו בן יצחק: דרך מזכיר הכנסת אנחנו מנסים כדי שיהיה ריכוז גם של המאמץ בתוך הממשלה.

עידו בן יצחק: מעבר לזה, אני חושב שהוועדה בעצם ההתכנסות שלה יוצרת לחץ שנתן פירות.

עפר שלח: לא ממש רואים את זה.

אריה מכלוף דרעי: עפר, אנחנו הרי לא יכולים להשאיר את המדינה בלי זה.

אריה מכלוף דרעי: זה לא אחראי.

אריה מכלוף דרעי: החוק מגביל אותנו שאנחנו חייבים באופן אוטומטי, אפילו את המינימום זה 60 יום.

אריה מכלוף דרעי: זה בעצם 75 יום כיוון ש-60 יום אתה צריך.

אריה מכלוף דרעי: כדי להאריך אתה צריך 14 יום לפני שזה יפוג תוקף.

אריה מכלוף דרעי: אם אתה רוצה באמת לתפוס את הממשלה ואת הכנסת ולהגיד להם שאתה לא רוצה להאריך להם יותר אז המינימום שאתה חייב לתת עכשיו זה שלושה חודשים בהנחה שבשלושה חודשים האלה הצוות כאן יביא את מזכיר הממשלה עם תוכנית ברורה.

אריה מכלוף דרעי: עד עכשיו כולם מתחמקים מזה.

אריה מכלוף דרעי: הם עונים תשובות פורמליות אבל אף אחד לא לוקח אחריות ממש על העניין.

אריה מכלוף דרעי: אם תסתכלו על כל הטבלאות שהכינו פה, הכנסת באמת לא עושה את זה עבודתה – זה שיהיה ברור.

אריה מכלוף דרעי: מה יקרה?

אריה מכלוף דרעי: אנחנו נלחץ את הצד הזה של הממשלה אז מהטבלאות זה יעבור מצבע אדום לצבע צהוב והצבע הצהוב ילך ויגדל.

אריה מכלוף דרעי: בינתיים זה כך קורה.

אריה מכלוף דרעי: אנחנו צריכים לראות שאולי בכנסת כאן.

אריה מכלוף דרעי: לכן, קשה לבוא בטענות.

אריה מכלוף דרעי: אבל כלפי חוץ, כלפי הבג"צ שהתחייבנו.

אריה מכלוף דרעי: נכון שיש התקדמות אדירה לעומת המצב שבו התחלנו לפני שנתיים-שלוש, אבל חבל, סתם.

אריה מכלוף דרעי: אין שום עניין שעוד כמה עשרות חוקים יישארו תקועים ככה.

אריה מכלוף דרעי: בואו נשמע מה יש למשרדים לומר לנו, בעיקר מה התוכניות שלהם.

אריה מכלוף דרעי: אני חוזר, משרד הבריאות הוא לא הכי גרוע.

אריה מכלוף דרעי: אברהם, אתה טועה.

אברהם מיכאלי: הכמות היא הכי גדולה אצלם.

אריה מכלוף דרעי: בסדר, אבל אני מסתכל על כמה חוקים הספיקו לעשות בחצי השנה האחרונה ומי הצליח בכל זאת להעביר.

אריה מכלוף דרעי: אז נכון שיש להם הרבה, אבל הם היו 21 ועכשיו הם 16.

אריה מכלוף דרעי: הם עשו חמישה חוקים.

אריה מכלוף דרעי: יש משרדים אחרים שלא עשו אפילו חוק אחד.

אריה מכלוף דרעי: יש כאלה שעשו יותר - כלכלה.

אריה מכלוף דרעי: התשתיות עשה הכי הרבה מכולם, בערך עשה שמונה.

אריה מכלוף דרעי: צריך לפרסם עושה מצווה, אין מה להגיד.

אברהם מיכאלי: יש משרדים בעייתיים במובן הזה שהם עומדים במקום.

אריה מכלוף דרעי: היא העבירה את זה מהמשרד לכנסת.

אריה מכלוף דרעי: הכנסת לא התקדמה באחד, לצערי הרב.

אריה מכלוף דרעי: אני לא מבין למה.

אריה מכלוף דרעי: מי אלו הוועדות?

אריה מכלוף דרעי: רק ועדת חוקה מתעסקת עם זה?

אברהם מיכאלי: לא, יש הרבה ועדות: עבודה ורווחה, כלכלה - - -

עידו בן יצחק: יש לך פה טבלה של כל הוועדות ומה יש בכל ועדה.

אברהם מיכאלי: כן, יש לנו טבלה.

אריה מכלוף דרעי: אבל זה לא לעניין, זה באמת לא לעניין.

אריה מכלוף דרעי: הכול נשאר פתוח.

אריה מכלוף דרעי: הם מעבירים את זה מהממשלה עכשיו לכנסת וזה נתקע.

אריה מכלוף דרעי: האם מישהו מלשכת היושב-ראש או ממזכירות הכנסת נמצא בדיון הזה?

אריה מכלוף דרעי: אתם מזמינים אותם?

אברהם מיכאלי: בעיקרון לא.

אריה מכלוף דרעי: אולי צריך להזמין אותם.

אריה מכלוף דרעי: אתה רוצה את מזכיר הממשלה ותזמין גם אולי את מזכירת הכנסת.

אברהם מיכאלי: פנינו ליושב-ראש לקבוע איתנו פגישה והוא אמר שהוא נוסע אתמול בלילה.

אברהם מיכאלי: הוא אמר שאיך שהוא חוזר הוא יושב איתנו.

אריה מכלוף דרעי: אני אומר, לדיון הזה כמו שרוצים להזמין את מזכיר הממשלה צריך להזמין את מזכירת הכנסת כדי שהם ייראו את כל הוועדות.

אריה מכלוף דרעי: אף אחת לא מתקדמת בשום דבר.

אריה מכלוף דרעי: נתחיל עם המשרדים לפי הסדר פה.

דפנה טיש פיגנבוים: דפנה, משרד החקלאות.

דפנה טיש פיגנבוים: כמו שעדכנו בפעם הקודמת בעניין תקנות מכסות חלב, הן הגיעו לוועדת הכלכלה ודיון ראשון התקיים בשבוע שעבר, ב-3 בדצמבר.

דפנה טיש פיגנבוים: שליש בערך מתוך התקנות אושרו, 12 סעיפים.

דפנה טיש פיגנבוים: לגבי התקנות הנוספות שנוגעות לייצור חלב שברגע שיתקינו אותן יהיה אפשר למחוק את צו החלב לחלוטין, לגבי התקנות האלה אנחנו עדכנו שאנחנו רוצים אולי להעביר תקנות מזורזות רק עם שני סעיפים שיחליפו.

דפנה טיש פיגנבוים: פנינו למועצת החלב להתייעצות והעמדה שלהם היא שהם רוצים להכניס את זה במסגרת מכלול תקנות יותר רחב כדי שתהיה חקיקה ראויה ומסודרת.

דפנה טיש פיגנבוים: יש טיוטת תקנות כזאת מוכנה, אנחנו מקדמים אותה עכשיו.

אריה מכלוף דרעי: זה הדבר האחרון שנשאר לכם, לא?

דפנה טיש פיגנבוים: ותקנות המכסות שכמובן נמצאות בוועדת כלכלה.

אריה מכלוף דרעי: לא, ועדת כלכלה זה כבר אצלם.

דפנה טיש פיגנבוים: כן, אחרי שהתקנות האלה יעברו.

דפנה טיש פיגנבוים: כמובן שאישורי נוסח, ואנחנו נרצה להעלות את זה להערות ציבור על אף שזה תקנות, אנחנו מעריכים שזה ייקח כשלושה חודשים לפני שנוכל להביא את זה לוועדת הכלכלה.

דפנה טיש פיגנבוים: זה לגבי חלב.

דפנה טיש פיגנבוים: לגבי חוק הדבש שעתיד להחליף את הצו הפיקוח אנחנו פרסמנו באוקטובר תזכיר חוק להערות ציבור.

דפנה טיש פיגנבוים: הערות התקבלו ומוסיפות להתקבל.

דפנה טיש פיגנבוים: אנחנו עכשיו בשלב הטמעת ההערות, תיקונים.

דפנה טיש פיגנבוים: מדובר באמת בתהליך מאוד מורכב.

דפנה טיש פיגנבוים: אנחנו מקווים שבתוך כחודש נביא את זה לוועדת שרים לחקיקה, לאישור הוועדה.

דפנה טיש פיגנבוים: זהו מהדברים שהתבקשנו לעדכן ביחס לישיבה לפני כחודש.

דפנה טיש פיגנבוים: יש דברים שהם - - -

אברהם מיכאלי: אז החודש זה יובא כבר אז אפשר להביא גם לוועדת שרים גם.

אריה מכלוף דרעי: כן.

דפנה טיש פיגנבוים: אנחנו מקווים, כן.

דפנה טיש פיגנבוים: יתר הדברים הם בממשק עם משרד הבריאות ואני אשלים את מה שלא ייאמר.

אריה מכלוף דרעי: בבקשה.

גאל אזריאל: גאל אזריאל, משרד המשפטים.

גאל אזריאל: שלא כמו הדיונים בוועדת המשנה שאנחנו רגילים לעשות כל חודש או חודשיים אנחנו עכשיו בדיון של הוועדה המשותפת ואני מבקשת להקריא את הסעיף שמביא אותנו לכאן.

גאל אזריאל: בתקנון הכנסת סעיף 69(ג): "הוועדה המשותפת תבחן את הצורך להכריז על מצב חירום, ואם הוצע לחזור ולהכריז על מצב חירום תבחן גם את התקנות לשעת חירום שהותקנו מכוח ההכרזה האחרונה על מצב חירום ואת החקיקה שתוקפה מותנה בקיומו של מצב חירום.

גאל אזריאל: ".

גאל אזריאל: אנחנו באים לכאן עכשיו לפי בקשת הממשלה להכריז על מצב חירום לשנה, לא לחצי שנה ולא ל-75 ימים, בגלל הצורך הביטחוני להכריז על מצב חירום.

גאל אזריאל: נמצאים פה גורמים ביטחוניים חשובים שיכולים לפרט ולהסביר למה זה חשוב למדינה שיהיו לה את הסמכויות שנמצאות היום בכל מיני דברי חקיקה ביטחוניים שתלויים במצב חירום.

גאל אזריאל: הסמכויות האלה נחוצות להתמודדות עם המצב הביטחוני היום בישראל ולהתמודדות עם הטרור.

גאל אזריאל: זו הסיבה שבגללה הממשלה באה ומבקשת להכריז על מצב חירום.

גאל אזריאל: החקיקה, כל צווי הפיקוח שקיימים, ונכון שהממשלה עובדת לא רק בגלל פיקוח הכנסת המתמיד והחשוב על עבודת הממשלה אלא גם בגלל שהממשלה מחליטה מידי שנה לשים על ראש סדר העדיפויות שלה את הנושא הזה של החלפת החקיקה התלויה במצב חירום.

גאל אזריאל: נכון, מדובר בנושא חשוב.

גאל אזריאל: הממשלה עובדת על זה ויכול להיות שאפשר להגביר את הקצב.

גאל אזריאל: כולנו מודעים לבעיות שיש בהקשר הזה.

גאל אזריאל: אבל בוועדה המשותפת אנחנו באים לבקש להכריז על מצב חירום בגלל הצורך הביטחוני.

גאל אזריאל: נמצאים פה ד' וישי יודקביץ מהגורמים הביטחוניים שיכולים לפרט את הצורך, את השימוש שיש בסמכויות האלה היום.

גאל אזריאל: נראה לי שזה הנושא החשוב ביותר שיש בוועדה.

אריה מכלוף דרעי: אני רוצה להבין.

אריה מכלוף דרעי: הצרכים והשימושים הביטחוניים שאנחנו צריכים בצווים שיש היום, האם אי-אפשר להחליף אותם בחקיקה ברמה התיאורטית?

ד': הם מוחלפים.

ד': בחוק המאבק בטרור יש - - -

אריה מכלוף דרעי: הם מוחלפים.

אריה מכלוף דרעי: אז אין כאן ויכוח על - - -, יש כאן ויכוח האם מאריכים אין סוף או שמתחילים לעבוד ברצינות כדי לגמור את הדבר הזה.

גאל אזריאל: הצעת חוק המאבק בטרור, כמו שפירטת אדוני היושב-ראש, נמצאת על שולחן ועדת החוקה כבר משנת 2011.

גאל אזריאל: טרם התקיים דיון אחד בהצעת החוק הזו למרות בקשת הממשלה.

אריה מכלוף דרעי: מה עשיתם כדי שידונו בזה?

גאל אזריאל: הממשלה פנתה הרבה פעמים לוועדת החוקה כדי שיתחילו הדיונים.

אריה מכלוף דרעי: זה בעיה של הכנסת?

גאל אזריאל: כן, זה החוק העיקרי.

אריה מכלוף דרעי: טוב לדעת את האמת.

גאל אזריאל: הצעת החוק הזאת הולכת להחליף שני דברי חקיקה מאוד חשובים שתלויים במצב חירום: האחד, פקודה למניעת טרור כמו שהזכיר חבר הכנסת מיכאלי וגם חוק סמכויות שעת חירום (מעצרים) שמנתק את הזיקה של החוק הזה מההכרזה על מצב חירום וגם נועד להחליף סעיף חשוב מאוד שיש היום בתקנות שעות חירום יציאה לחוץ-לארץ שנותן סמכות למנוע מאדם בגלל צורך ביטחוני לצאת מגבולות ישראל.

גאל אזריאל: זה דבר החקיקה החשוב ביותר שהגורמים הביטחוניים לפי מיטב הבנתי צריכים אותו היום.

אריה מכלוף דרעי: וזה הצווים היחידים שיש למשרד הביטחון או שיש להם עוד צווים אחרים חוץ משני אלה?

ישי יודקביץ: לא.

ישי יודקביץ: למשרד הביטחון, אני לא מדבר על כל גורמי הביטחון, יש מספר קטן של דברי חקיקה יחסית, אבל הם איכותיים.

ישי יודקביץ: אבל באמת לגבי המאבק בטרור משרד המשפטים ושירות הביטחון מובילים באמת את הנושא הזה של חוק המאבק בטרור שנמצא בוועדת חוקה ואנחנו מבקשים שאתם תהיו ריאליים לגבי קצב חקיקת החוק הזה.

ישי יודקביץ: זה קודיפיקציה, זה חוק עם מאות סעיפים, עם הרבה השגות של הרבה גורמים, גם בין חברי הכנסת שאנחנו יודעים, גם בין הדרג המקצועי בכנסת, גם בתוך משרדי הממשלה.

ישי יודקביץ: ועדת חוקה עוד לא התחילה עדיין לדון והאנשים שעובדים על זה ביום יום אומרים לי, אצלי במשרד הביטחון - אני לא יודע לגבי השירות, השירות יוכל להגיד לך יותר - שזה לא ריאלי שב-2014 החוק הזה יחוקק.

ישי יודקביץ: בלי החוק הזה אי-אפשר לבטל את ההכרזה.

ישי יודקביץ: צפויות להיות כרגע ישיבות מקדימות של הצוות המקצועי של ועדת חוקה.

ישי יודקביץ: במקביל, הבטיחו לנו כבר בפעם הקודמת שאתם הארכתם את מצב החירום, לפני חצי שנה.

ישי יודקביץ: חבר הכנסת רותם אמר שהוועדה תתחיל לדון בחוק הזה.

ישי יודקביץ: לא התחילו לדון בחוק הזה.

ישי יודקביץ: לכן, הממשלה מבקשת שנה.

ישי יודקביץ: הממשלה היא ריאלית.

ישי יודקביץ: זה החוק המרכזי מבחינה ביטחונית שכרגע מונח.

אריה מכלוף דרעי: איזה עוד חקיקה יש לכם?

ישי יודקביץ: לנו יש עוד חקיקה שנקראת פיקוח על הצופן שכרגע הנהלת המשרד אישרה לנו עקרונית להפיץ מסמך.

ישי יודקביץ: אנחנו אמורים לעבור למשרד המשפטים בחודש הקרוב ולקדם את החקיקה הזאת.

ישי יודקביץ: יש לנו כבר מסמך.

ישי יודקביץ: יש לנו הצעה שהיתה כבר.

ישי יודקביץ: יכולנו לסמן עליה וי, אבל בגלל שוועדת החוץ והביטחון אין לה יותר יושב-ראש והיא כבר חודש שהיא לא מתקיימת.

ישי יודקביץ: כבר נקבע דיון לדון בביטול של פרק בחוק הפיקוח על מצרכים ושירותים שגם הוא תלוי במצב החירום.

ישי יודקביץ: נקבע כבר מועד דיון באמצע נובמבר.

ישי יודקביץ: הוא בוטל מאחר ויושב-ראש הוועדה מונה לשר חוץ.

אריה מכלוף דרעי: למה צריך את ועדת החוץ והביטחון בשביל זה?

ישי יודקביץ: כי זה חוק שבוועדת החוץ והביטחון שוכב.

ישי יודקביץ: לכן, אנחנו מחכים שתהיה ועדה.

ישי יודקביץ: שוב, אני רוצה למקד את העניין בריאליות של קידום החקיקה.

ישי יודקביץ: חוק המאבק בטרור ייקח, לדעתי, עד למחצית 2015 ואני מנסה להיות ריאלי.

אריה מכלוף דרעי: זה כל החקיקה של משרד הביטחון?

ישי יודקביץ: יש לנו את תפיסת מקרקעין.

ישי יודקביץ: לפני חודשיים-שלושה משרד המשפטים שעבדנו מולו בנושא הזה העביר את זה לאחריותנו.

ישי יודקביץ: אנחנו לפני שלושה שבועות הפצנו תזכיר חוק לציבור, מחכים לקבל הערות.

ישי יודקביץ: גם משרד המשפטים אמור היה להעביר אלינו גם כן הערות.

ישי יודקביץ: אני מניח שברגע שיהיה לנו אישור של משרד המשפטים ונגיע איתם לעמק השווה אנחנו נביא את זה לוועדת השרים לחקיקה.

ישי יודקביץ: יש לנו נושא נוסף שאני כבר מודיע עכשיו שמשרד הביטחון לא יחוקק חוק חלופי.

ישי יודקביץ: זה קצת נשמע אזוטרי, אבל במסגרת השיקום התעסוקתי לנכי צה"ל, הענף הזה שנקרא משרדי הכרטיסים למופעים.

ישי יודקביץ: מי שרוצה לפתוח משרד כזה לכרטיסים למופעים והוא לא נכה צה"ל הוא צריך לקבל אישור של משרד הביטחון.

ישי יודקביץ: הדבר המעניין הזה הוא מ-79'.

ישי יודקביץ: אנחנו לא נחוקק חקיקה חלופית לחוקק חוק פיקוח על משרדי כרטיסים.

ישי יודקביץ: אבל יש לנו רגישות מול ארגון נכי צה"ל.

ישי יודקביץ: אנחנו נמצאים בדיאלוג די מורכב איתם בשורה ארוכה של פעילויות.

ישי יודקביץ: כרגע אנחנו מבקשים לעשות את זה איתם בדיאלוג.

ישי יודקביץ: חבר הכנסת מיכאלי צודק.

ישי יודקביץ: הוא אומר: יש גבול לדיאלוג.

ישי יודקביץ: אני מעריך שבשבוע-שבועיים הקרובים, אפילו השבוע הקרוב, תהיה לנו תשובה לכאן ולכאן אם אנחנו נבטל אקטיבית את הצו הזה או שאנחנו נמשיך להיות פסיביים ואנחנו נבקש מהכנסת להאמין לנו שכשתבוטל ההכרזה, הצו הזה יעבור מן העולם גם אם הוא לא מיושם במלוא היקפו, בגלל הרגישות שיש לנו מול ארגון נכי צה"ל.

ישי יודקביץ: אמרתי, החקיקה אצלנו היא קטנה מבחינה כמותית אבל היא איכותית יחסית.

ד': לגבי חוק המאבק בטרור - אם יורשה רק לציין, נקבעו כרגע עשר ישיבות הכנה עם הייעוץ המשפטי של ועדת חוקה.

ד': חלקן אמורות ללוות את תהליך הדיונים בוועדה עצמה, אבל נקבעו כרגע סדרה של דיונים כשבאופק עוד לא נקבע דיון בוועדה עצמה.

ד': יש לנו ישיבות הכנה שנקבעו עד מאי 2014 כרגע שכפי שנאמר לנו חלקן לפחות אמורות להיות במקביל לישיבות הוועדה, אבל ישיבות כאלה עוד לא נקבעו.

ד': אנחנו מגישים עשרות כתבי אישום בשנה.

ד': לפחות השנה הגשנו בסביבות 40, ועוד לא נגמרה השנה, לפי פקודה למניעת טרור.

ד': אין כרגע סעיף חלופי שאנחנו יכולים להגיש עליו על חברות בארגוני טרור.

ד': אנחנו לא יכולים לסגור כרגע מקומות שמשמשים את הנהגת החמאס בירושלים אלא על-פי פקודה למניעת טרור.

ד': אנחנו לא יכולים להגיש כתבי אישום על חברות בארגון החמאס בירושלים ובתחומי מדינת ישראל שלא על-פי הפקודה הזו.

ד': אנחנו לא יכולים למנוע יציאה לחו"ל של אנשים שאנחנו יודעים על-פי חומר מודיעיני שמתכוונים להיפגש עם גורמי טרור בחו"ל אלא על-פי הפקודה להארכת תוקף של תקנות שעת חירום (יציאה לחוץ-לארץ).

ד': יש גם את חוק סמכויות שעת חירום (מעצרים) שנועד למעצרים מינהליים בישראל.

ד': השנה לא נעשו מעצרים מינהליים בישראל, אבל זה משהו שחייב להיות בספר החוקים כאופציה למקרה הצורך.

ד': כרגע זה משהו שמשתמשים בו בצורה מאוד מדודה.

ד': השנה לא נעשה בוש שימוש, אבל זה גם אחד החוקים שתלויים בקיומו של מצב החירום, אבל בעיקר הפקודה למניעת טרור.

ישי יודקביץ: יש חוק נוסף.

ישי יודקביץ: דיברנו על חוק לתפיסת מקרקעין לצרכים דחופים שהפצנו תזכיר חוק לציבור לפני כשבועיים וחצי.

ישי יודקביץ: אנחנו לא מרבים להשתמש בו והוועדה צריכה לראות זה לחיוב כי זה סך הכול סמכויות דרקוניות.

ישי יודקביץ: אבל חוק תפיסת מקרקעין בשעת חירום שקיים היום הוא החוק היחיד שמאפשר כשכלו כל הקיצין לעלות על מקרקעין מידית ולהתחיל להשתמש בו לצרכי הצבא ולצרכים של הגנת המדינה.

ישי יודקביץ: אין לנו כרגע מכשיר חלופי.

ישי יודקביץ: החוק החלופי אמור לאפשר לנו לעשות את זה.

ישי יודקביץ: לכן, אנחנו לא יכולים לבטל את ההכרזה על מצב חירום עד שהחוק החלופי יגיע לוועדת חוקה ויחוקק שם.

זאב צוק רם: אדוני היושב-ראש, אני חושב שאחרי מה שאמרה נציגת משרד המשפטים ומה שאמרו נציגי משרד הביטחון זה די ברור.

זאב צוק רם: זו תפיסת הממשלה והמטה לביטחון לאומי, שיש להאריך את המצב ולפחות לשנה הקרובה, לשנת - - -

גאל אזריאל: לפרוטוקול - אנחנו מתבקשים גם להודיע לוועדה בצורה רשמית על השימוש בתקנות שעת חירום לפי סעיף 39 לחוק יסוד: הממשלה.

גאל אזריאל: השנה לא נעשה שימוש בתקנות לשעת חירום.

אריה מכלוף דרעי: אוקיי.

אריה מכלוף דרעי: נמשיך עם המשרדים הבאים.

שרון גוטמן טרודלר: עו"ד שרון גוטמן, משרד הבריאות.

שרון גוטמן טרודלר: לפני יומיים לשכת השרה העבירה שתי תקנות לעניין סימון מוצרי בשר ודגים והוצאת בשר ודגים מבית קירור לוועדת הכנסת, לוועדת הבריאות.

שרון גוטמן טרודלר: בעניין של תקנות להובלת לחם העברנו גם לפני שלושה ימים את טיוטת התקנות לאישור משרד המשפטים.

שרון גוטמן טרודלר: לגבי תמרוקים - אולי הנציגה תעדכן.

אסתי כהנא גוטגליק: אסתי כהנא, נציגת אגף הרוקחות במשרד הבריאות.

אסתי כהנא גוטגליק: תקנות התמרוקים הוגשו כבר לכנסת.

אסתי כהנא גוטגליק: כרגע אנחנו עובדים על תקנות חדשות למוצרים דוחי יתושים.

אסתי כהנא גוטגליק: נכנסה רגולציה חדשה באירופה בספטמבר שאנחנו מתכוונים לאמץ.

אסתי כהנא גוטגליק: אנחנו התחלנו בעבודה לתרגום וקניית התקנים.

אסתי כהנא גוטגליק: אנחנו מניחים שתוך מספר חודשים נוכל להגיש את התקנות.

אריה מכלוף דרעי: משרד הבריאות, אני רואה שיש לכם עדיין לא מעט חוקים שבכלל לא התחלתם לעבוד עליהם.

אריה מכלוף דרעי: לפי הסטטוס שכתוב כאן טרם החלה העבודה – מה המשמעות של זה?

עידו בן יצחק: אלה צווים שתלויים בתיקון ל- - -

שרון גוטמן טרודלר: תזכיר החוק הופץ להערות.

עידו בן יצחק: יש שלושה צווים שבעניינים הופץ תזכיר חוק שתיכף היא תפרט איפה זה עומד.

אריה מכלוף דרעי: נקניק ונקניקיות, הובלת חלב, איכות חלב, חלב פרות, ייצור גלידה ומכירתה, פיקוח על ייבוא מזונות, בשר טחון חי ומתובל, בשר טחון.

עידו בן יצחק: כן.

עידו בן יצחק: כל הדברים האלה תלויים בתיקון לחקיקה.

עידו בן יצחק: אחרי שיאושר החוק הזה הם יוכלו לתקן תקנות.

אריה מכלוף דרעי: הבנתי, קיבלתי תשובה.

אריה מכלוף דרעי: איפה עומד התזכיר של החוק?

שרון גוטמן טרודלר: התזכיר הזה עומד גם בשלב קבלת הערות.

שרון גוטמן טרודלר: היו לנו ישיבות עם משרד החקלאות.

שרון גוטמן טרודלר: יש הערות שצריך להטמיע.

שרון גוטמן טרודלר: נמשיך להתקדם איתו לקראת ועדת שרים.

אריה מכלוף דרעי: מהו לוח הזמנים שלפי הערכתך תגיעו לוועדת שרים?

שרון גוטמן טרודלר: יש לנו כמה שיעורי בית.

שרון גוטמן טרודלר: היתה ישיבה אתמול עם משרד החקלאות, לא השתתפתי בה.

שרון גוטמן טרודלר: אני צריכה עוד לקבל את העדכונים לגביה.

דפנה טיש פיגנבוים: העברנו אותם אתמול.

שרון גוטמן טרודלר: אני צריכה ללמוד אותם ואז לבדוק, ואז אני אוכל לדעת לגבי לוחות הזמנים.

אברהם מיכאלי: אדוני היושב-ראש, הבעיה היא גם קצב העבודה של המשרדים.

אברהם מיכאלי: הם עובדים שמונה שעות.

אברהם מיכאלי: דופקים שעון, הולכים הביתה.

אברהם מיכאלי: הם לא מבינים שזה הארכת מצב חירום במדינה בשביל הנקניקיות.

אברהם מיכאלי: הם לא קולטים את המסר.

אברהם מיכאלי: מעבירים את זה כל כמה שנים.

אברהם מיכאלי: שילכו הביתה, שישבו יומם ולילה.

אברהם מיכאלי: את חוק המסתננים משרד הפנים העביר תוך חודש.

אברהם מיכאלי: מה קרה?

אברהם מיכאלי: כנראה שזה היה דחוף פתאום למשרד המשפטים.

ישי יודקביץ: אני חייב להגיד, חבר הכנסת מיכאלי ממעיט בערכו.

ישי יודקביץ: הדרבון של חבר הכנסת מיכאלי למשרדי הממשלה מאז שהוא התחיל לעבוד ולהיות ראש צוות המעקב, לפחות במשרד הביטחון הוא אפקטיבי.

קריאות: גם אצלנו.

אריה מכלוף דרעי: מה זה אומר עכשיו?

ישי יודקביץ: אני אומר את האמת.

ישי יודקביץ: רמת המודעות, לפחות במשרד הביטחון, לנושא הזה השתפרה פלאים.

אריה מכלוף דרעי: האמת, אני מתאפק.

אריה מכלוף דרעי: כשאני רואה שהכנסת לא עושה את עבודתה אז מה יש להתנפל על המשרדים?

אריה מכלוף דרעי: אם לא דנים פה אפילו בישיבה אחת בחוק העיקרי שלהם מ-2011 אז מה נגיד?

אריה מכלוף דרעי: לפני חצי שנה ישב פה דודו רותם ואמר שאו טו טו הם מתחילים.

אריה מכלוף דרעי: אז מה לנו כי נלין?

אריה מכלוף דרעי: על מה יש לנו להלין?

אריה מכלוף דרעי: זה בעיה.

אריה מכלוף דרעי: הלאה - נעבור למשרדים הבאים, בבקשה.

ישעיהו בר אור: ברשותך, אדוני היושב-ראש, אנחנו נתייחס לשני נושאים: האחד, הכשרת מדבירים ומתן רישוי למדבירים.

ישעיהו בר אור: השני, קרינה מייננת.

ישעיהו בר אור: לגבי מדבירים - אנחנו הצבנו לעצמנו יעד לסיים את הכנת החוק עד סוף 2013.

ישעיהו בר אור: אנחנו כנראה נעמוד בזה מההיבטים המקצועיים.

ישעיהו בר אור: אנחנו כבר נמצאים בדיאלוג מאוד מתקדם עם משרד המשפטים בעניין הזה.

ישעיהו בר אור: יש כבר טיוטת תזכיר חוק.

ישעיהו בר אור: אנחנו מתכונים בתחילת 2014 - תחילה זה ינואר או פברואר 2014 - להגיש את זה לוועדת שרים לחקיקה.

ישעיהו בר אור: הנושא הזה קיבל תשומת לב רבה מאוד אצלנו.

ישעיהו בר אור: עבדנו על זה הרבה מאוד גם מול של שורה משרדי ממשלה אחרים: חקלאות, ביטחון, בריאות, משפטים.

ישעיהו בר אור: אני גם חושב שההערה על השמונה שעות והולכים הביתה היא הערה שהייתי מעדיף שהיא לא היתה נאמרת, אבל אין דבר.

ישעיהו בר אור: אני חושב שאת המסר שלי העברתי.

אברהם מיכאלי: אל תפתח את הוויכוח הזה.

אברהם מיכאלי: האמן לי, אני אוסיף לזה אפילו.

אברהם מיכאלי: כשרוצים לעשות משהו בממשלה עושים את זה ב-48 שעות.

אריה מכלוף דרעי: אברהם, עזוב.

אריה מכלוף דרעי: החבר'ה עושים את עבודתם.

אריה מכלוף דרעי: אל תשכח שחוץ מזה יש להם עוד מטלות אחרות.

ישעיהו בר אור: לגבי הקרינה המייננת - אני אבקש מעו"ד ברזל להתייחס.

אוריה ברזל: שלום.

אוריה ברזל: לגבי חוק הקרינה המייננת שייתן מענה לכל הנושא של עיסוק בחומרים רדיואקטיביים - זה נושא מאוד מאוד מורכב ורחב.

אוריה ברזל: נעשית עכשיו עבודה השוואתית גם לגבי מצב החקיקה במדינות אחרות, גם לגבי מה יהיה הדין ומה החוק הזה צריך להכיל.

אוריה ברזל: נעשית התייעצות עם משרדים וגורמים שונים כמו משרד הבריאות, משרד האנרגיה.

אוריה ברזל: יש הרבה מאוד גורמים שמעורבים והרבה היבטים לנושא הזה שהוא מאוד מורכב.

אוריה ברזל: הוספנו גם שני תקנים במשרד, שני עובדים שהעבודה שלהם מוקדשת רק לזה.

אוריה ברזל: הכוונה היא עד יוני 2014 לסיים להכין מסמך מקיף ומלא שיתאר את המצב, את המצב במדינות אחרות ומה הצרכים בחקיקה כזו.

אריה מכלוף דרעי: פירושו שאולי נשאף שבסוף 2014 זה יגיע לוועדת שרים לחקיקה.

אריה מכלוף דרעי: פחות או יותר, נכון?

אוריה ברזל: יכול להיות.

אוריה ברזל: זה בהתאם למסקנות.

אריה מכלוף דרעי: כן, אם אני רואה שבחוק להדברת המזיקים תזכיר החוק הופץ ב-2010.

ישעיהו בר אור: מאז היתה התקדמות גדולה.

ישעיהו בר אור: יש לנו כבר טיוטת חוק על השולחן.

אריה מכלוף דרעי: הבנתי, בסדר.

אריה מכלוף דרעי: אני רק מנסה לראות לוח זמנים.

אריה מכלוף דרעי: אם ב-2010 הפצנו חוק ואנחנו שואפים שבינואר-פברואר יהיה בוועדת שרים לחקיקה אז אם אני מדבר על החוק השני של הקרינה המייננת אז גם אם נאריך בשנה את צווי החירום אנחנו לא נגמור את זה בשנה הקרובה.

אריה מכלוף דרעי: אני לא מקל בעניין, אני מאמין שזה לוקח הרבה זמן ושאלו דברים מקצועיים ואלו דברים שצריכים לבדוק.

אריה מכלוף דרעי: אבל אני רק מסתכל, פשוט מאוד להיות ריאלי על לוח הזמנים.

אריה מכלוף דרעי: מי המשרד הבא שיש לנו?

חגית אייזנמן מלכה: האם אפשר להקדים את משרד התשתיות כי אני רוצה ללכת?

אריה מכלוף דרעי: בבקשה.

חגית אייזנמן מלכה: תודה רבה.

חגית אייזנמן מלכה: אני פשוט צריכה להשלים את שמונה השעות וללכת למשרה השנייה.

אריה מכלוף דרעי: בסדר גמור.

חגית אייזנמן מלכה: יש לנו שלושה דברי חקיקה ושלושתם נמצאים כרגע בכנסת.

חגית אייזנמן מלכה: ישנן תקנות שהוגשו לוועדת הכלכלה של הכנסת לדעתי לפני כשנתיים כבר.

חגית אייזנמן מלכה: הן לא נדונו.

חגית אייזנמן מלכה: תקנות בעניין בטיחות בגז שהובאו לוועדת הכלכלה של הכנסת.

חגית אייזנמן מלכה: שכבו שם כשנה וחצי בוועדה ללא מעש.

חגית אייזנמן מלכה: למרות תזכורות שלנו לא נדון.

חגית אייזנמן מלכה: זה היה בכנסת הקודמת.

חגית אייזנמן מלכה: בימים הקרובים אנחנו אמורים להגיש את התקנות מחדש לאישור הוועדה.

חגית אייזנמן מלכה: מאחר שהתחלפו שרים אז צריך אישור מחודש של כל השרים.

חגית אייזנמן מלכה: קיבלנו כבר את הסכמת שר הכלכלה, אנחנו מחכים לשר התחבורה.

חגית אייזנמן מלכה: שני חוקים ראשיים שלנו גם כן עברו בקריאה ראשונה בכנסת הקודמת: חוק משק הדלק וחוק הגז.

חגית אייזנמן מלכה: חוק משק הדלק - אפילו נקבע דיון ראשון בוועדת הכלכלה ויומיים לפני כן הכנסת החליטה להתפזר ולכן לא נדון.

חגית אייזנמן מלכה: לפני כחודשיים הממשלה החליטה על החלת דין רציפות.

חגית אייזנמן מלכה: לצערנו, עד היום הכנסת לא הצביעה על החלת דין רציפות.

חגית אייזנמן מלכה: אני מקווה שזה יקרה בשבועיים הקרובים.

אריה מכלוף דרעי: מבחינתכם, משרד התשתיות לבד, לכמה זמן אתם זקוקים כדי לסיים את כל הפרק שלכם?

חגית אייזנמן מלכה: תלוי בעבודת הכנסת.

אריה מכלוף דרעי: לא, מבחינתכם.

אריה מכלוף דרעי: עזבו את הכנסת.

חגית אייזנמן מלכה: מבחינתנו, זה עניין של שבועיים.

חגית אייזנמן מלכה: מבחינת שני החוקים אנחנו גמרנו.

עידו בן יצחק: יש להם עוד שניים.

עידו בן יצחק: השניים שלהם זה התקנות שהיא הסבירה בהתחלה שהם צריכים רק להגיש את זה לכנסת.

עידו בן יצחק: אין להם עבודה לעשות עליהן.

אריה מכלוף דרעי: באיזה ועדת זה?

חגית אייזנמן מלכה: כלכלה.

חגית אייזנמן מלכה: כל החיקוקים שלנו זה ועדת הכלכלה.

חגית אייזנמן מלכה: אנחנו ממתינים להסכמת שר - - -

אריה מכלוף דרעי: טוב, יופי.

אריה מכלוף דרעי: את יכולה ללכת, ישר כוח.

חגית אייזנמן מלכה: תודה רבה.

אריה מכלוף דרעי: איזה עוד משרד יש לנו?

אריה מכלוף דרעי: משרד הכלכלה, בבקשה.

סיגל מרד אברג'יל: במשרד הכלכלה מבין שורה ארוכה מאוד של נושאים שהיתה נותרו כיום חמישה נושאים שאנחנו מעדכנים לגבי צעדי ההתקדמות והם לא מאוד גדולים.

סיגל מרד אברג'יל: נושא ראשון של חוק שעות עבודה ומנוחה.

סיגל מרד אברג'יל: אחרי שהבנו שהגענו לסוג של מבוי סתום החלטנו לשנות אפיק פעולה.

סיגל מרד אברג'יל: הוקם צוות בין-משרדי של משרדי הממשלה הרלוונטיים במטרה לגבש הסכמות בתוך הממשלה.

סיגל מרד אברג'יל: ישיבת התנעה ראשונה תתקיים בעוד שבועיים ולאחר מכן אנחנו נעביר לו"ז לגבי צפי התקדמות ומה קורה מהבחינה הזו.

סיגל מרד אברג'יל: נושא נוסף לגבי יהלומים.

סיגל מרד אברג'יל: ציינו בחמישי לדצמבר שעד סוף חודש דצמבר תועבר טיוטת תזכיר חוק להערות משרד המשפטים.

סיגל מרד אברג'יל: אנחנו פועלים בכיוון הזה.

סיגל מרד אברג'יל: לגבי צעצועים מסוכנים - קיווינו להיות אנשי בשורה היום ולהגיד שאנחנו מגיעים עם זה, מביאים את הטיוטה לאישור ועדת שרים.

סיגל מרד אברג'יל: קיבלנו הערות נוספות ממשרד המשפטים.

סיגל מרד אברג'יל: אחד הנושאים גם נמצא במחלוקת עם משרד האוצר.

סיגל מרד אברג'יל: אנחנו מבינים שבדרך אלינו עוד הערות נוספות.

סיגל מרד אברג'יל: אנחנו נצטרך לבחון את כל ההערות ולתת להן התייחסויות.

סיגל מרד אברג'יל: אני מקווה שתוך שבוע מקבלת מלוא ההערות נוכל לתת מענה.

סיגל מרד אברג'יל: לגבי סימון קוד מזון ארוז מראש - זה צו נוסף שלפני חודשיים הבנו שמשתנה האפיק ובמקום לדבר על ביטול הצו המשרד קיבל החלטה שהוא מעוניין להמשיך בהסדר.

סיגל מרד אברג'יל: אחרי שיחות משותפות עם משרד הבריאות הגענו להסכמה עקרונית על התקנת תקנות במסגרת החקיקה שבאחריות משרד הבריאות.

סיגל מרד אברג'יל: התקנות ייכתבו על ידינו.

סיגל מרד אברג'יל: אנחנו עדיין צריכים כאן לקבל הסכמה עקרונית למתווה הזה ממשרד המשפטים.

סיגל מרד אברג'יל: האור הירוק ניתן אחרי קבלת אישור מנכ"ל משרד הבריאות אתמול, ולכן אנחנו עכשיו נצטרך להתחיל את הדיונים עם משרד המשפטים.

סיגל מרד אברג'יל: זה עוד סוג של תקנות שמותנות בקידום תיקון החקיקה המשמעותי של משרד הבריאות של התחליף לפקודת הבריאות מזון.

סיגל מרד אברג'יל: לגבי המעליות - למיטב ידיעתי, אנחנו נתנו את ההבהרות שביקשו מאיתנו למשרד המשפטים.

סיגל מרד אברג'יל: בהקשר הזה עדיין יש נושאים צרכניים שעוד לא הושלם השיח לגבי אופן ההסדרה שלהם.

סיגל מרד אברג'יל: אנחנו מתקדמים בפינג-פונג.

אריה מכלוף דרעי: יש לי שאלה.

אריה מכלוף דרעי: הסמכות של הוועדה אחר כך להביא לכנסת להצביע רק אם מאריכים לכל התקופה או שאפשר גם לחלק לעשות שינויים.

אריה מכלוף דרעי: למשל, לחקיקה מסוימת לעשות לשנה ולדברים אחרים פחות?

עידו בן יצחק: לא.

עידו בן יצחק: הסמכות היא רק נוגעת להכרזה.

עידו בן יצחק: כל החקיקה תלויה בזה שיש הכרזה.

אריה מכלוף דרעי: אז הכרזה חייבת להיות לכל.

עידו בן יצחק: כן, עסקת חבילה.

אודליה אדרי: אודליה, רשות האוכלוסין וההגירה.

אודליה אדרי: יש לנו צו אחד, פקודת שעת חירום (יציאה לחוץ-לארץ).

אודליה אדרי: כעיקרון, אנחנו הגשנו כבר תזכיר חוק.

אודליה אדרי: יש מחלוקת לגבי סעיף אחד בינינו לבין שר הביטחון.

אודליה אדרי: התיקון הוא בחוק הכניסה.

אודליה אדרי: המחלוקת בינינו לבין שר הביטחון נוגעת לחוק המאבק בטרור ולכן זה גם תלוי ועומד עד להכרעת שרת המשפטים.

אפרת מאירי: שלום, אפרת מהרשות להגנת הצרכן וסחר הוגן.

אריה מכלוף דרעי: משרד הכלכלה?

אפרת מאירי: זה רשות עצמאית אבל היא כפופה לשר הכלכלה.

אפרת מאירי: באחריותנו שני נוסחים של תקנות: תקנות הגנת הצרכן אחריות ושירות לאחר מכירה מחממי מים שבאה להחליף את צו הפיקוח על מצרכים ושירותים (מחממי מים סולריים וחשמליים חד-דירתיים).

אפרת מאירי: התקנות כבר הוגשו לנוסח, חזרו.

אפרת מאירי: הן כבר הועברו לוועדת הכלכלה לאחר חתימת השר על המכתב המופנה ליושב-ראש ועדת הכלכלה.

אפרת מאירי: כרגע זה מצוי בכנסת.

אפרת מאירי: דבר נוסף זה כל נושא תקנות השקילה שאמור להחליף את צו הפיקוח על מוצרים ושירותים (סחר מזון ייצורו והחסנתו) לגבי סעיף 5(ב) שם שמדבר על הנושא של הצגת המשקל של המוצר בסמוך למחיר, שזה יהיה חשוף לצרכן.

אפרת מאירי: זה יוגש מחר, בעזרת השם, לשר הכלכלה ואנחנו מקווים שכבר בימים הקרובים, עוד לפני ה-16 בחודש, זה יועבר לוועדת הכלכלה.

הרצל רביניאן: הרצל רביניאן מהלשכה המשפטית של משרד התחבורה.

הרצל רביניאן: לנו יש מספר צווים שתלויים בחקיקה ראשית וחקיקת משנה.

הרצל רביניאן: אני אתחיל עם הצווים שקשורים בתיקון לתקנות בטיחות השיט (כלי שיט המסיעים נוסעים בשכר).

הרצל רביניאן: אנחנו קיבלנו הערות מהציבור וגם מהמשרד להגנת הסביבה בכל מה שקשור לנושא מטרדי רעש.

הרצל רביניאן: אנחנו מאמינים שעד סוף החודש נעביר טיוטה מתוקנת למשרד המשפטים.

הרצל רביניאן: יש לנו מספר צווים שהם תלויים בתיקון פקודת התעבורה ושם אנחנו נמצאים באיזושהי צומת של קבלת החלטת מדיניות לגבי האם אנחנו בכלל רוצים להמשיך ולפקח על הנושאים הספציפיים שמוסדרים בצווים האלה.

הרצל רביניאן: לדוגמה, רכבלים או רכבי השכרה.

הרצל רביניאן: פה זה קצת התעכב כי בחודש האחרון היו קצת חילופי גברי אצל הגורמים המקצועיים אצלנו ומי שהתחיל בשבוע האחרון את המלאכה שלו זה מנהל הרשות הארצית.

הרצל רביניאן: הוא יצטרך לקבל החלטה בנושא הזה.

הרצל רביניאן: לגבי חוק הספנות - אנחנו מריצים מול חיל-הים מיפוי של ההוראות בחוק שדרושות לשעת חירום ויש שיח ושיג מול משרד המשפטים אם ההוראות האלה יהיו כפרק בחוק או כתקנות לשעות חירום בתקנות מגירה.

הרצל רביניאן: אנחנו מאמינים שגם זה בתחילת חודש הבא כבר יועבר למשרד המשפטים.

אריה מכלוף דרעי: אתה התייחסת לחוק שיש לכם שמ-2007 מתגלגל ולא מתקדם?

עידו בן יצחק: חוק הספנות.

אריה מכלוף דרעי: איפה זה עומד עכשיו?

אריה מכלוף דרעי: עד עכשיו אתם עושים הערות?

הרצל רביניאן: לא.

הרצל רביניאן: מה שהגורם המקצועי העביר לי זה שעכשיו ממפים את ההוראות שהן דרושות לשעת חירום.

אריה מכלוף דרעי: השאלה היא האם עכשיו ב-2014 זה מתאים למה שהיה ב-2007 עם הנוסח?

אריה מכלוף דרעי: בכל זאת החוק הזה עוד מעט עושה בר-מצווה והוא עוד לא הגיע לוועדת שרים.

אריה מכלוף דרעי: יש עוד מישהו?

אריה מכלוף דרעי: זהו.

אריה מכלוף דרעי: אברהם, אני ואתה נשארנו פה להצביע.

אריה מכלוף דרעי: אני מרגיש מאוד אי-נוחות בגלל הסיפור של הכנסת.

אריה מכלוף דרעי: צריך למצוא פה משהו.

אריה מכלוף דרעי: זה לא חוכמה רק שאנחנו מריצים את הממשלה והכול נשאר תקוע פה בכנסת.

אריה מכלוף דרעי: מצד שני, הממשלה גם צריכה.

אריה מכלוף דרעי: היא משתדלת, אבל יש עדיין הרבה דברים.

אריה מכלוף דרעי: אם אני מבין, בגדול מתוך 11 חוקים רק חוק אחד הסדרנו עד היום, נכון?

עידו בן יצחק: בארבע השנים האחרונות.

אריה מכלוף דרעי: בארבע השנים האחרונות.

אריה מכלוף דרעי: אני מתכוון, מאז שהתחלנו לטפל בזה.

אריה מכלוף דרעי: אני מבין שבצווים התקדמנו הרבה יותר, למעלה ממחצית הצווים.

אריה מכלוף דרעי: אבל עדיין נשארו 54 צווים.

אריה מכלוף דרעי: אברהם, יש לך הצעה?

אריה מכלוף דרעי: בואו נהיה גם מעשיים.

אברהם מיכאלי: הכנסת - זה דבר שהוא לא כפי שתיארו פה שזה בלתי אפשרי לשנה וחצי, לדוגמה, הפקודה למניעת טרור.

אברהם מיכאלי: אני יודע שהוא הולך להקים ועדת משנה.

אברהם מיכאלי: הוא גם דיבר איתי היום עוד הפעם.

אברהם מיכאלי: הוא ישים שם בן-אדם שישב על זה אינטנסיבית יום יום ויגמור את זה.

אברהם מיכאלי: זה לא משהו שאי-אפשר לגמור אותו.

אריה מכלוף דרעי: כן, אבל עובדה שלא עשיתים עד עכשיו שום דבר.

אברהם מיכאלי: הוא יושב-ראש, הוא קובע.

אברהם מיכאלי: אני חושב שצריך לקרוא לו יחד עם יושב-ראש הכנסת ולעשות לו"ז מוגדר.

אריה מכלוף דרעי: גם שם אתם עובדים שמונה שעות?

אריה מכלוף דרעי: אני מתכוון שבועיות.

אברהם מיכאלי: שם עובדים גם מוצאי-שבת.

אריה מכלוף דרעי: תראו, הרי אני רוצה להיות מעשי.

אריה מכלוף דרעי: באמת אין אופוזיציה-קואליציה.

אריה מכלוף דרעי: אנחנו מחפשים את טובת העניין.

אריה מכלוף דרעי: מצד אחד, אני חושב שיש רצון של כולם לגמור עם ההכרזות האלה ולהתחיל להתנהג כמדינה נורמלית ולא כל הזמן תחת הכרזה של מצב חירום.

אריה מכלוף דרעי: מצד שני, צריך להיות גם מעשיים, אם אומרים לך שיש כאן הליכים שגם שנה לא תספיק.

אריה מכלוף דרעי: מצד שני, להתכנס כל חצי שנה ולהאריך זה גם לא פתרון.

אריה מכלוף דרעי: אני רוצה להציע, אבל זה תלוי גם בכם.

אריה מכלוף דרעי: אנחנו חייבים לתת.

אריה מכלוף דרעי: כפי שאמרתי, החוק מצריך אותנו.

אריה מכלוף דרעי: צריך 60 יום כדי לבקש ארכה, ו-14 יום.

אריה מכלוף דרעי: אני מציע, ארבעה חודשים.

אריה מכלוף דרעי: אנחנו נאריך בארבעה חודשים, אבל לא בשביל להלחיץ אותם.

אריה מכלוף דרעי: אני יודע שהם לא יספיקו בארבעה חודשים, זה לא מעשי.

ישי יודקביץ: זה נופל על הפגרה של פסח, לדעתי.

אריה מכלוף דרעי: למה אני מציע את זה?

אריה מכלוף דרעי: אני רוצה שבפרק הזמן הזה אנחנו נקיים דיון ולא רק שניפול עליהם.

אריה מכלוף דרעי: נזמן לכאן את יושב-ראש הכנסת ואת הלשכה שלו, את מזכיר הממשלה וגם את יושבי-ראש הוועדות הרלוונטיות: חוקה, כלכלה ובריאות.

אריה מכלוף דרעי: כל אחד יבוא וידווח ויגיד גם מה סדר היום - שיקימו ועדות משנה לטפל בכל החקיקה הזו.

אריה מכלוף דרעי: ואז כשנדע לוח זמנים ונדע מה התוכנית של כל אחד אז נוכל וגם אין לי אז בעיה להאריך לשנה.

אריה מכלוף דרעי: אבל אם אני יודע שאנחנו מתכנסים לקראת סדר יום שנותן לך לוח זמנים.

אריה מכלוף דרעי: את פקודת הטרור נגמור, יש ועדת משנה.

אריה מכלוף דרעי: בינתיים זה דיבורים.

אריה מכלוף דרעי: אני זוכר, לפני חצי שנה הוא ישב פה.

אריה מכלוף דרעי: הובטח שאו טו טו אנחנו מתחילים את הדיונים.

אריה מכלוף דרעי: אין תאריך לדיון אפילו.

אריה מכלוף דרעי: ארבעה חודשים זה פרק זמן מאוד קצר כיוון שאחרי חודש הם צריכים כבר, על-פי חוק 60 יום צריכים כבר לבקש.

אריה מכלוף דרעי: אבל אז אולי זה ילחיץ את כולם להתחיל לעבוד.

אריה מכלוף דרעי: אין טעם עכשיו להאריך ל- - - , אני אומר לכם את האמת.

אריה מכלוף דרעי: הרי יותר מחצי שנה אנחנו לא נאריך, הארכנו בפעם הקודמת.

אריה מכלוף דרעי: אז אין הבדל.

אריה מכלוף דרעי: חצי השנה הזאת תעבור ולא נעשה מזה שום דבר.

אריה מכלוף דרעי: עוד חצי שנה נשב עוד הפעם.

ישי יודקביץ: אני חושב שאתה צריך להשתמש בכלי של צוות המעקב ולעשות את זה בצוות המעקב ולא בכלי של הוועדה המשותפת שממליצה למליאת הכנסת אם להאריך או לא להאריך.

ישי יודקביץ: כי ההחלטה העקרונית של להאריך או לא להאריך נמצאת פה כרגע.

ישי יודקביץ: הממשלה מבקשת שנה והיא ריאלית ואנחנו הסברנו את המצב באופן ריאלי.

ישי יודקביץ: צוות המעקב הוא זה שעוקב.

אריה מכלוף דרעי: הבנתי.

אריה מכלוף דרעי: בפעם הקודמת הארכנו בחצי שנה.

ישי יודקביץ: נכון, והגענו היום ואנחנו עדיין אומרים שחוק המאבק בטרור לא התקדם, למשל.

אריה מכלוף דרעי: האם זה מעודד עכשיו?

אריה מכלוף דרעי: אז בגלל שלא היינו בסדר חצי שנה אז אנחנו צריכים לעשות עוד שנה?

גאל אזריאל: עניין ההכרזה או אי-ההכרזה לא משפיע או לא מלחיץ את ועדות הכנסת.

גאל אזריאל: הוא אולי מלחיץ את הממשלה אבל הממשלה כבר כך מאוד נלחצת על-ידי הפיקוח ההדוק של ועדת המשנה.

גאל אזריאל: אנחנו באים לפה כל חודש או כל חודשיים וכל המשרדים באים, מתייצבים, מתקדמים.

גאל אזריאל: יש גם לחץ מתוך הממשלה.

גאל אזריאל: אני יכולה להעיד כמשרד המשפטים שמרכזת את הפרויקט בתוך הממשלה שאנחנו גם פועלים בתוך הממשלה כדי לזרז את כל המשרדים.

אריה מכלוף דרעי: אבל כנראה שוועדת המעקב לא מצליחה ללחוץ על הכנסת.

גאל אזריאל: נכון.

אריה מכלוף דרעי: היא לוחצת עליכם אולי קצת.

ישי יודקביץ: ועדת המעקב עדיין לא עשתה דיונים עם יושבי-ראש ועדות הכנסת.

ישי יודקביץ: היא התמקדה במשרדי הממשלה.

ישי יודקביץ: אני חושב שהכלי של ועדת המעקב הוא מאוד אפקטיבי.

אריה מכלוף דרעי: אבל התוצאות לא מראות את זה.

אריה מכלוף דרעי: מה אני יכול לעשות?

גאל אזריאל: השאלה של ההכרזה או אי-ההכרזה לדעתי לא תשפיע על ועדות הכנסת דווקא.

אריה מכלוף דרעי: הדבר הזה הוא לא סתם משהו טכני לעלות על דוכן המליאה ולהגיד שאני מבקש בתוקף סמכות זו וזו לתת ארכה.

אריה מכלוף דרעי: לדעתי, יש בזה משהו מוסרי.

אריה מכלוף דרעי: מדינה שמכריזה על מצב חירום צריכה גם לעמוד מאחורי הדבר הזה.

אריה מכלוף דרעי: באמת יש בעיות, יש מצבי חירום שאין לנו מה לעשות.

אריה מכלוף דרעי: אנחנו נמצאים כאן באזור שלא בחרנו בו ואנחנו באמת במצבי חירום בדברים מסוימים.

אריה מכלוף דרעי: אבל אני מוכן לקבל את זה בדברים הביטחוניים האמיתיים, בפרט שאתם צודקים שהכנסת תוקעת אתכם שנתיים בעניין הזה.

אריה מכלוף דרעי: אני מבין בזה.

אריה מכלוף דרעי: אבל כשאני רואה את כל הנקניקים ואת כל הדברים האלה, וסליחה שאני אומר את זה בציניות, ואני רואה שיש תזכירים, ועוד שנה ועוד חצי שנה, אז אני מרגיש לא שלם עם עצמי ללכת ולהגיד שאני מבקש ארכה של שנה למצב חירום בשביל הדברים האלה.

אריה מכלוף דרעי: אני לא שלם עם עצמי.

גאל אזריאל: אני לא בטוחה שכאשר יהיו חוקים חלופיים לכל החוקים הביטחוניים, הממשלה תבוא ותבקש להכריז על מצב חירום בגלל צו על נקניק.

גאל אזריאל: אני גם לא בטוחה שיש סמכות לדבר הזה.

גאל אזריאל: ברגע שהכנסת תבוא ותאשר את כל החקיקה הביטחונית שתלויה במצב החירום הממשלה תצטרך לבחון את החקיקה האחרת שתלויה במצב החירום שאין לה קשר מהותי למצב החירום.

גאל אזריאל: שוב, הממשלה באה לבקש להכריז על מצב חירום בגלל החקיקה הביטחונית.

אריה מכלוף דרעי: למה הם מבקשים שנה?

אריה מכלוף דרעי: בגלל שאין לנו סמכות לתת יותר משנה?

עידו בן יצחק: נכון.

ישי יודקביץ: גם מבחינה ריאלית אנחנו יודעים איך תהליכים ארוכים מתקדמים.

ישי יודקביץ: כשיש דברים מורכבים אז זה לוקח זמן.

אריה מכלוף דרעי: למה לא עשיתם כל חצי השנה הזאת שום לעבודה לכנסת?

אברהם מיכאלי: בוודאי שעשינו.

אברהם מיכאלי: כל יושבי-ראש הוועדות כל חודש בלחץ מתמיד שלי.

אברהם מיכאלי: פשוט מאוד כל יושב-ראש קובע בוועדה שלו, הוא בעל-הבית.

עידו בן יצחק: צריך להיות הוגנים קצת עם ועדות הכנסת.

עידו בן יצחק: מתוך 21 הדברים שיש כרגע בכנסת רובם המכריע זה דברים שהגיעו בחודש האחרון.

אברהם מיכאלי: זהו, זה לא משהו ששוכב פה, חוץ מוועדת חוקה שיושב-ראש שמסיבות שאני הבנתי שזה חלק גם מבעיות משפטיות.

אברהם מיכאלי: אבל הוא אמר לי שהוא עכשיו, החודש הזה, קובע תאריך.

אברהם מיכאלי: זה לא סתם לעשות שם תאריך הוא אפילו אמר לי שם של מישהו, אני לא רוצה להגיד איזה לפרוטוקול, שהוא שם אותו בראש ועדת המשנה.

אריה מכלוף דרעי: מתי חוזרים מהפגרה?

קריאות: מיד אחרי יום העצמאות.

ישי יודקביץ: אני הבנתי שהכנסת תשב עד השבוע השלישי או הרביעי של מרץ.

אריה מכלוף דרעי: אנחנו מדברים מתי חוזרים מהפגרה.

עידו בן יצחק: שבוע אחרי יום העצמאות, אני יודע את התאריך העברי.

עידו בן יצחק: אנחנו יכולים לקבוע החלטה עקרונית שזה לשבוע הראשון.

עידו בן יצחק: אנחנו נמצא עד כתיבת המכתב את התאריך.

עידו בן יצחק: תסמיך אותנו לבדוק את התאריך.

עידו בן יצחק: יום העצמאות זה השישה במאי, זה יום שלישי.

עידו בן יצחק: שבוע לאחר מכן זה ה-13, זה יום שלישי.

עידו בן יצחק: זה יוצא חמישה חודשים.

עידו בן יצחק: מאמצע דצמבר עד אמצע מאי זה חמישה חודשים.

אריה מכלוף דרעי: אז תעשה עד סוף מאי.

אריה מכלוף דרעי: אברהם, הדיון הבא, אם אני אשב פה בדיון הבא, חייב להיות בשני החוקים העיקריים הללו.

אריה מכלוף דרעי: אנחנו חייבים להראות התקדמות אמיתית מבחינת הכנסת: ועדת משנה, סיימנו, מתקדמים, משהו, כיוון ששני החוקים העיקריים הללו למעשה תוקעים את כל הליבה של כל הדיון הזה.

אריה מכלוף דרעי: החוקים הללו של צורכי הביטחון הם למעשה העילה העיקרית שאנחנו מכריזים עליו הכרזת חירום.

אריה מכלוף דרעי: תחת הכנפיים האלה אנחנו מכניסים עוד דברים אחרים.

אריה מכלוף דרעי: אבל לא נוכל להתקדם בשום נושאים אחרים אם אנחנו לא גומרים את הדברים האלה.

אברהם מיכאלי: אני כבר מחר מזמן את יושב-ראש ועדת החוקה.

אברהם מיכאלי: יושב-ראש הכנסת לא בארץ.

אברהם מיכאלי: הוא הבטיח לי שאיך שהוא חוזר הוא יושב איתנו גם בשביל לראות את המכלול.

אברהם מיכאלי: הוא גם לא יכול להכתיב ליושבי-ראש ועדות מתי לכנס ישיבות, זו הבעיה פה.

אברהם מיכאלי: כל יושב-ראש ועדה הוא מלך בוועדה שלו.

עידו בן יצחק: כן, אבל בכל זאת יש משקל לאמירה של יושב-ראש הכנסת.

אברהם מיכאלי: מה עם מזכיר הממשלה?

אריה מכלוף דרעי: אני מכבד כל אחד.

אריה מכלוף דרעי: אני אומר לכם את האמת, להטריח אנשים לבוא?

אריה מכלוף דרעי: מה אני רוצה ממזכיר הממשלה?

שמואל לטקו: לוחות זמנים - שהוא יעשה עבודה מקדימה עם כל משרדי הממשלה ויבואו וייתנו לוחות זמנים.

אריה מכלוף דרעי: במחילה, הבעיה היא שלנו, קודם כל.

אריה מכלוף דרעי: כשאני אראה שאנחנו מתקדמים בחוקים העיקריים והאמיתיים של הביטחון, תאמינו לי שאנחנו נתנפל על משרדי הממשלה על כל הדברים האחרים.

אריה מכלוף דרעי: ככה זה סתם, אין לזה טעם.

אריה מכלוף דרעי: בינינו, אין עניין להתעסק בזה.

אריה מכלוף דרעי: קודם כל נראה שאנחנו מתקדמים בדברים העיקריים.

אריה מכלוף דרעי: אוקיי, אז אנחנו החלטנו עד סוף מאי.

אריה מכלוף דרעי: כל טוב.